
ΔΗΜΟΣ ΑΛΙΑΡΤΟΥ – ΘΕΣΠΙΕΩΝ                                                                 	                                                                                                                Αλίαρτος, 03-11-2026

                                                     ΔΕΛΤΙΟ ΤΥΠΟΥ 
Στο επίκεντρο ο άνθρωπος: Ολοκληρώθηκε με επιτυχία η δωρεάν εκπαίδευση Πρώτων Βοηθειών στον Δήμο Αλιάρτου-Θεσπιέων.

Με απόλυτη επιτυχία και με γνώμονα την προστασία της ανθρώπινης ζωής ολοκληρώθηκε το δωρεάν σεμινάριο Πρώτων Βοηθειών που διοργάνωσε ο Δήμος Αλιάρτου-Θεσπιέων. Συνολικά 45 δημότες συμμετείχαν ενεργά στην εξαιρετικά επείγουσα και ουσιαστική αυτή δράση επιμόρφωσης, λαμβάνοντας στο τέλος τη σχετική επίσημη βεβαίωση παρακολούθησης.
Η πρωτοβουλία αυτή, ήταν το επόμενο βασικό βήμα του Δήμου, μετά την πρόσφατη τοποθέτηση εξωτερικών απινιδωτών σε όλες τις Κοινότητες. Στόχος της δημοτικής αρχής είναι η δημιουργία μιας σταθερής «Αλυσίδας Ζωής», ώστε σε κάθε κρίσιμο σημείο του Δήμου να υπάρχει τουλάχιστον ένας πολίτης κατάλληλα προετοιμασμένος να παρέμβει σωτήρια σε περίπτωση έκτακτης ανάγκης, μέχρι να καταφθάσει η εξειδικευμένη ιατρική βοήθεια.
Οι 45 συμμετέχοντες εκπαιδεύτηκαν σε κρίσιμες θεματικές ενότητες, όπως η Καρδιοπνευμονική Αναζωογόνηση (ΚΑΡΠΑ), η χρήση εξωτερικού απινιδωτή, η αντιμετώπιση πνιγμονής, η διαχείριση λιποθυμίας και η ψυχολογία του διασώστη.
Η Δημοτική Αρχή ανακοινώνει την καθιέρωση του σεμιναρίου Πρώτων Βοηθειών σε ετήσια βάση. Στους επόμενους κύκλους εκπαίδευσης, απόλυτη προτεραιότητα θα δοθεί στα Σχολεία, τους Αθλητικούς Συλλόγους, καθώς και στις Κοινωνικές Δομές του Δήμου μας, θωρακίζοντας ακόμα περισσότερο την τοπική μας κοινωνία
Θερμά  συγχαρητήρια σε όλους τους δημότες που αφιέρωσαν τον χρόνο τους σε αυτή την πράξη κοινωνικής ευθύνης, αποδεικνύοντας έμπρακτα ότι η γνώση και η αλληλεγγύη μπορούν να σώσουν ζωές.

